Pàgina 53 - Notícies - Àrea de Cultura, Ajuntament de Vic\nProp de 80 entitats particiaran a la Mostra d’Entitats i Músiques de Vic\nAvui al matí s’ha presentat una nova edició de la Mostra d’Entitats i Músiques que tindrà lloc el pròxim, dia 9 de maig a la capital d’Osona. Es tracta de la festa anual del teixit associatiu de la ciutat, tal i com ha afirmat la tècnica de Cultura i Ciutadania, Berta Rierola. Prop de vuitanta associacions, fundacions i altres col·lectius vigatans, es trobaran al passeig Pep Ventura, de 10 del matí a 8 del vespre, per mostrar els projectes que desenvolupen al sí de la seva entitat i la tasca voluntària que duen a terme durant l’any.\nDesprés de dotze anys, la Mostra d’Entitats i Músiques de Vic és un esdeveniment consolidat que s’ha convertit en un espai de diversitat, convivència, tolerància i d’intercanvi d’idees i iniciatives on les entitats es donen a conèixer i aprofiten per fer xarxa amb les demés associacions de la ciutat. “La trobada anual del teixit associatiu vigatà, un dels motors fonamentals de la ciutat", ha afirmat Rierola.\nAlhora, les entitats ofereixen al públic tot un seguit de tallers i activitats, durant tot el dia: emissions radiofòniques en directe; bitlles catalanes; degustacions gastronòmiques; mostres de dibuix i pintura; taller i demostracions de trapezi i circ aeri; exposicions d'objectes i artesanies típiques d’altres països; tallers de castells; taller “Pinta un futur millor per l’Àfrica”; taller de henna; taller de pintura per a nens; taller de llengua de signes catalana; espai creatiu i de manualitats per a infants; taller de rugbi; mostres de fotografia; taller de paper reciclat; demostració de forja, ceràmica i pintura; taller de cal·ligrafia japonesa; mostres de tall i confecció; taller d’àrab; projeccions de curts; ballades de swing i lindy hop; xuts a porteria; exposicions; ... entre altres.\nCom ja és habitual, durant tot el dia, es podrà fer ús del servei de bar, que aquest any gestionarà la Unió de Joves Senegalesos juntament amb el CEES (Centre d’Estudis El Seminari) qui destinarà els beneficis d’aquest espai al projecte “Cooperem amb Senegal”. Un any més, aquesta iniciativa ha estat escollida a través del concurs anual que es fa entre les entitats vigatanes per aquesta fi. “Cooperem amb Senegal” és una campanya desenvolupada per alumnes de segon curs del Cicle Formatiu de Grau Superior d'Integració Social d'aquesta escola i consisteix en sensibilitzar a la població sobre els projectes de cooperació que la ciutat duu a terme al Senegal, així com recollir el màxim de material escolar i esportiu possible per fer-lo arribar a la comunitat de Diatock (Senegal), tal com ha explicat un representant del centre educatiu, Guillem Rovira. Així, els beneficis que s'aconsegueixin al bar de la Mostra aniran destinats al pagament dels costos d'aquest projecte. (Més informació a: http://cooperemambsenegal.blogspot.com).\nCom a novetat, aquest any, a més dels estands de les entitats sense ànim de lucre de Vic, la Mostra d’Entitats també comptarà, d’una banda, amb la presència de l’espai VISCaVIC, en el marc del projecte d’Intervenció Comunitària Intercultural (ICI), que surt al carrer, una vegada més, per conèixer de prop l’opinió dels vigatans i vigatanes en matèria de convivència i cohesió social (Més informació: (https://www.facebook.com/ProjecteIntervencioComunitariaInterculturalVic). Aquest projecte ha estat explicat per la coordinadora del projecte, Margarida Fité que ha animat a tothom a participar de la iniciativa. Fité, ha remarcat que “hem partit de la diversitat d’origen com a gran valor i riquesa d’aquesta ciutat”.\nDestacar que d’altra banda, s’aprofitarà la jornada per recollir adhesions a la Declaració de Vic, un full de ruta en matèria de cohesió social elaborat per membres del Consell de Ciutat, i que s’està difonent a través de la campanya VicVol (Més informació a: http://www.vicvol.cat).\nFinalment i en representació de l’Assemblea Nacional Catalana, Isabel Vallvé, ha explicat que veuen en la mostra un espai idoni per exposar tota la feina feta fins ara, així com també aprofitaran el mateix marc per impulsar la campanya que s’està promovent per canviar les estelades descolorides per unes de noves. A banda, i de 09.00 h a 13.00 h posaran a l’abast dels seus socis unes urnes amb l’objectiu de dipositar el seu vot, ja que aquest mateix dia l’ANC es veu immersa en la configuració de la seva nova junta general.\nFinalment, per aquesta dotzena edició en destaca, un any més, la programació de les Músiques de Vic. El passeig Pep Ventura tornarà a comptar amb dos espais escènics que aniran oferint actuacions ben diverses, la majoria d’elles a proposta de les associacions de Vic. Enguany, s’inaugurarà la Mostra amb l’espectacle musical familiar “L’enciclopèdia baixeta de nit” de 2princesesbarbudes que, amb instruments de joguina, clown i poesia visual, posaran música baixeta pels més baixets de casa. A mig matí, l’Agrupació de Sords de Vic i comarca proposa l’espectacle de flamenc amb interpretació en llengua de signes catalana, “Les amants de Picasso. Autoretrat d’un signe” a càrrec de Ballet Flamenco EnFemenino. A continuació, enguany es tornarà a comptar amb el Grup de Teatre Antirumors Vic qui trencarà amb els mites i desmuntarà tòpics i estereotips sobre el racisme a través d’un teatre fòrum. La resta del matí, es completarà amb el cantautor d’origen amazigh Mhamad i la ja tradicional actuació dels Ghanaman i African European Youth Singers, amb percussió i dansa africana. Després de la pausa per dinar, la tarda començarà amb la cercavila musical de la Patxaranga Jove de Vic, qui posarà molt de ritme a la Mostra. Després, hi haurà el concert de l’associació Tam Tam Gospel i VicKick oferirà una mostra de swing. El plat fort arribarà a mitja tarda amb Funky Step & The Sey Sisters, una explosió de música, passió i molta diversió, a ritme dels millors temes del soul i funk de tots els temps. El fi de festa anirà a càrrec, un any més, d’Els Rengles i les seves particulars versions de clàssics de blues i rock.\nLaura Bigas guanya el Concurs de Cartells de la Festa Major de Vic 2015\nEl jurat del Concurs de Cartells de la Festa Major de Vic 2015 va emetre divendres passat el veredicte del cartell guanyador, després d’una ajustada deliberació. Enguany s’han rebut 14 propostes de cartells de creadors i artistes de Vic, d’altres municipis de la comarca i de la resta de Catalunya. Aquest concurs, que se celebra per quart any consecutiu, té per objectiu potenciar la creació artística i la participació ciutadana, així com difondre la Festa Major de la ciutat.\nLa guanyadora d’aquesta edició ha estat Laura Bigas Montaner, natural de Vic, amb un cartell molt colorista que es donarà a conèixer setmanes prèvies a la Festa Major de Vic, un cop comenci la difusió dels actes d’aquesta celebració, una de les més esperades de l’any.\nVic acull el 17è Voll-Damm Festival Jazz\nEl Voll-Damm Festival Jazz Vic presenta la programació de la 17a edició, que tindrà lloc a la capital d’Osona del 7 al 17 de maig, amb una vintena de propostes jazzístiques, entre concerts i activitats complementàries. El trio Ken Vandermar, Håvard Wiil i Chad Taylor (Side A), Albert Cirera Lisbon Trio + Agustí Fernández, Reptilian Mambo, Jim Black New Quartet Malamute i Ramon Prats Quartet són alguns dels noms destacats d’aquesta propera edició.\nSeguint la línia marcada en les darreres edicions d’esdevenir una finestra oberta al jazz de nova creació i presentar algunes de les propostes més destacades de l’avantguarda jazzística, el Voll-Damm Festival Jazz Vic torna a apostar per una selecció d’artistes i formacions molt diferents, que mostraran noves experiències creatives, sovint arriscades o poc ortodoxes. En aquesta 17a edició, es podran veure músics i bandes capdavanteres en l’àmbit internacional -molt sovint inèdites aquí-, l’efervescència dels professionals del país que mostraran el bo i millor d’una escena que ja ha traspassat les seves fronteres, i també les noves generacions de músics locals que empenyen amb força i es postulen com un planter de qualitat per a un futur no gaire llunyà.\nL’encarregat d’obrir el Festival serà, com ja és tradició al Festival, un “Pianíssim”. En aquest cas, a càrrec d’Albert Bover, un dels grans pianistes de casa nostra que interpretarà alguns estàndards de jazz, i altres temes originals (dijous 7 de maig, 22 h, La Jazz Cava). L’endemà arribarà un dels plats forts d’aquesta edició, amb Side A: Ken Vandermark, Håvard Wiik i Chad Taylor, tres dels millors compositors i improvisadors de l’avantguarda jazzística internacional, artistes en recerca contínua que parteixen de la tradició del post-bop però s’obren a les possibilitats del free amb una potent energia provinent del rock (divendres 8 de maig, 22 h, La Jazz Cava). El dissabte, el Festival començarà al migdia, amb l’actuació de Men in swing, una banda que oferirà versions de Ray Charles, Morgan Lewis o Spencer Williams, entre d’altres, i crearan l’ambient ideal tant pels balladors de Lindy Hop com per aquells que només vulguin passar una bona estona escoltant alguns dels hits del gènere (dissabte 9 de maig, 13 h, escenari Voll-Damm). A la tarda, es podrà escoltar IEPI + Llibert Fortuny, una col·laboració entre el reconegut saxofonista i la banda de rock experimental banyolina (dissabte 9 de maig, 19 h escenari Voll-Damm). Seguidament, el Festival oferirà l’estrena del projecte d’Albert Cirera Lisbon Trio + Agustí Fernández, que uneix el trio del saxofonista amb un dels pianistes de música improvisada i contemporània més reconeguts del jazz europeu i mundial (dissabte 9 de maig, 21 h, La Jazz Cava). Per tancar la nit, tant aquest dissabte com el 16 de maig, Dj. Profà oferirà una sessió que explorarà la conjunció entre el jazz i l’electrònica (23 h, La Jazz Cava). El diumenge, serà el torn de Free Art Ensemble, una banda amb alguns dels músics catalans i andalusos més inquiets, que tenen per objectiu explorar nous territoris sonors i estètics (diumenge 10 de maig, 19 h, escenari Voll-Damm).\nDurant la segona setmana de Festival, es podrà escoltar a Marcel·lí Bayer en un concert dedicat als solos. El saxofonista interpretarà 1680, una agosarada gravació en solitari que en directe comptarà amb les projeccions visuals d’Alexandra Garzón (dijous 14 de maig, 21 h, La Jazz Cava). El divendres, el bateria Ramon Prats, premiat com a músic, grup i disc de l’any 2014 per l’AMJM, portarà el seu projecte més personal, Pandora, juntament amb el seu quartet (divendres 15 de maig, 22, La Jazz Cava). Dissabte serà el torn del funk, el soul i el jazz del trio osonenc The Way, que presentarà els temes propis que formaran part del seu primer disc (dissabte 16 de maig, 13 h, escenari Voll- Damm). A la tarda, pel mateix escenari passarà Reptilian Mambo, una banda que mescla el rock, el jazz, l’electrònica, la improvisació lliure i el mambo en una proposta explosiva (dissabte 16 de maig, 19 h, escenari Voll-Damm). Més tard, actuarà el ja anunciat Jim Black New Quartet Malamute, format per Orskar Gudjonsson al saxo tenor, Elias Stemeseder al teclat, Chris Tordini al baix elèctric i guitarra i Jim Black a la bateria i electrònica, que oferirà un concert únic a Catalunya dins la seva gira europea (dissabte 16 de maig, 21 h, La Jazz Cava). El mateix dissabte a les 17 h, Jim Black durà a terme una master class a La Jazz Cava (5 € / gratuït amb l’entrada del concert), una sessió que abraçarà des de la tècnica més clàssica en el jazz fins a l’ús de tecnologies i recursos electrònics enfocats a l’experimentació i creació de noves textures sonores. Diumenge, la Big Band EMVIC presentarà una mostra de la feina feta durant els darrers mesos, amb temes de swing, latin, o funky entre d’altres (diumenge 17 de maig, 13 h, escenari Voll-Damm). Tancarà el Festival la proposta de The Gramophone Allstars Big Band, que presentarà el seu últim projecte, Jazzmaica (Bankrobber, 2014), un àlbum que explora el punt de trobada entre la música afroamericana dels seixanta i els ritmes jamaicans (diumenge 17 de maig, 19 h, escenari Voll-Damm).\nA més dels concerts, el Festival comptarà amb activitats complementàries, com l’exposició Festival de Jazz de Vic 2014, a càrrec de Mar Morey, amb una selecció d’algunes de les imatges de la darrera edició a La Jazz Cava i a l’Aplicació Art 24; les actuacions del Matí de les Escoles de Música el diumenge 10 de maig, i la projecció de la pel·lícula Bird, de Clint Eastwood (EUA, 1988) el 12 de maig a l’Espai de Teatre i Cinema ETC. Així mateix, també es podrà consultar Espai Jazz, una selecció del fons de la Biblioteca Joan Triadú de Vic que posa en relació el jazz amb la literatura, el cinema i algunes gravacions històriques (del 7 al 17 de maig).\nLes propostes es reparteixen principalment entre La Jazz Cava i l’escenari Voll-Damm a la plaça del Carbó. En aquest últim, d’accés gratuït, hi tindran lloc la meitat de les actuacions i hi haurà servei de bar, amb la voluntat d’acostar la música a tothom amb un esdeveniment obert i participatiu. Cal destacar que més de la meitat de les propostes són gratuïtes i la resta amb entrades que van dels 5 € als 22 €. Les entrades ja són a la venda a www.festivaljazzvic.cat i a La Jazz Cava (Rambla dels Montcada, 5, de Vic // De dijous a dissabte, de 23 h a 03 h).\nUn Festival de Jazz més social\nEn aquesta 17a edició, el Voll-Damm Festival Jazz Vic estrena una col·laboració amb el Projecte Aurora. Aquesta empresa social, que té com a objectiu donar oportunitats de mobilitat i formació internacional als joves amb menys oportunitats d’Osona, compta amb més de 150 participants que, gràcies al cofinançament de l’Agència Catalana de Joventut, el programa ERASMUS+ de la UE i la col·laboració dels Ajuntaments de Vic i de Manlleu, ajuden a desenvolupar diferents projectes socials, culturals i ambientals tant de la comarca com en diferents organitzacions d’arreu d’Europa. La col·laboració entre el Voll-Damm Festival Jazz Vic i el Projecte Aurora neix de la idea de fer participar activament aquests joves en l’organització del Festival d’enguany, integrar-los en l’esdeveniment, fer-los coneixedors de les diferents àrees relacionades amb el desenvolupament del Festival i donar-los diferents tasques per tal de gaudir del Festival, i fer més gran la família del Voll-Damm Festival Jazz Vic.\n+ info: http://www.festivaljazzvic.cat/\nVic acull els actes de commemoració del Dia Internacional de la Dansa\nAvui al matí a la plaça dels Màrtirs s’han presentat els actes de commemoració del Dia Internacional de la Dansa, que enguany com a novetat inclouran l’espectacle Osona en Dansa, el dia 12 d’abril a L’Atlàntida i el ja tradicional espectacle, que se celebrarà el dissabte, dia 25 d’abril a l’escenari instal·lat a la mateixa plaça dels Màrtirs i que comptarà amb la participació dels alumnes de les diferents escoles de dansa de la comarca.\nLa roda de premsa ha comptat amb la presència del regidor de Cultura, Joan López i Carol, el gerent de la Fundació L’Atlàntida, Lluís Vila d’Abadal i la presidenta de l’Associació Osona en Dansa, Joana Rañé.\nEl regidor de Cultura i Ciutadania, Joan López i Carol ha destacat que enguany es vol apostar fermament per la dansa i per aquesta raó L’Atlàntida s’hi implica amb l’objectiu de donar valor a aquesta disciplina artística. En aquesta línia el gerent de la Fundació L’Atlàntida, Lluís Vila d’Abadal ha manifestat l’interès de mantenir aquesta línia de treball en properes edicions.\nL’associació Osona en Dansa comença una nova etapa amb l’objectiu principal de difondre i promoure la dansa a la comarca d’Osona. L’entitat que cada dia va incrementant de socis (actualment ja compta amb 11 escoles adherides i diferents persones a títol individual) els mou la passió per la dansa.\nAquest nou projecte vol posar especial atenció en els aspectes culturals, educatius i socials relacionats amb aquesta disciplina artística i ho fa amb una renovada junta presidida per la ballarina i coreògrafa Joana Rañé. La presidenta ha explicat que aquesta nova etapa comença amb força amb un mes d’abril ple de dansa: El diumenge, dia 12 d’abril, a les 18.00 h al teatre Atlàntida algunes de les escoles membres d’Osona en Dansa presentaran un espectacle conjunt, que té com a leitmotiv la història de l’art i concretament de la pintura. Cada escola s’ha inspirat en un quadre d’un autor, estil i època diferents per tal de crear la seva peça dins d’un museu imaginari molt especial. Tot seguit la nova Companyia XT, vinculada a Osona en Dansa (tots els seus membres són de la comarca i formen part de l’associació), presentarà un fragment del seu treball en procés “VITAE’S”. Set ballarins fusionen diferents disciplines i es complementen entre ells per crear un espectacle innovador.\nJèssica Duran, secretària de la junta Osona en Dansa ha explicat que com cada any, i per celebrar el dia internacional de la dansa, el dissabte, dia 25 a partir de les 10 h del matí i durant tot el dia, a la plaça dels Màrtirs de Vic, gran part de les escoles de la comarca presentaran una mostra dels seus treballs, convidant al públic a gaudir d’un dia molt especial. Duran també ha matisat que en cas de pluja l’activitat es traslladaria al recinte firal el Sucre de Vic.\nProgramació de primavera a Cineclub Vic\nA partir del 9 d’abril, Cineclub Vic arrenca el cicle de primavera amb una programació d’abril a juny plena de pel·lícules sorprenents i col·laboracions que, edició a edició, van creixent.\nEl primer film que es projectarà será “Camino a la escuela”, un “documental d’aventures” sobre uns nens que aconsegueixen cada dia una fita èpica per arribar a l’escola. Pel·lícules com “Aguas tranquilas”, “Leviathan”, “Pride”, “Toro salvaje”,... són algunes de les propostes per les sessions de dimarts. Unes sessions plenes de col·laboracions, també, com “Bird” en el marc del Voll-Damm 17è Festival de Jazz; “Mr. Turner” amb la Universitat d’Estiu de la UVic, entre altres. En destaca però, la nova incorporació a la llista de col·laboradors amb l’entitat: Martulina Divina, amb qui es programarà el clàssic film musical “Alta fidelidad” dins el primer Record Store Day.\nTambé, com no podria ser d’altra manera, hi hauran sessions temàtiques com la de sant Jordi, amb “La por” de Jordi Cadena; Mamma Roma, film d’homenatge a Pasolini en el 40 aniversari de la seva mort; i una per estrenar, Els terrats, un film sobre la realitat al barri de El-Oued a l’Alger.\nDins aquest cicle tampoc hi falten les sessions de “Pantalla Oberta”, projectades als dijous, amb una destacable “Josep Vernis. Ordenar el caos”, que mostrarà l’art i la vida de l’artista, i “Origen, nou maneres de néixer”, una reflexió al voltant del part natural. En dijous també es projectarà “Azul”, una sessió d’homenatge al productor Marin Karmitz emmarcada en un seminari de la Universitat de Vic – Universitat Central de Catalunya.\nUna programació molt completa que finalitzarà el 30 de juny amb la tradicional col·laboració amb el Festival Nits de Cinema Oriental i el film “Unbeatable” i tornarà al setembre amb una nova programació i Cineclub Xic.\nProgramació primavera 2015\nTornen els tallers de sardanes "No giris cua!"\nA partir del proper 11 d’abril tornen els tallers de sardanes “No giris cua”, organitzats pel Grup Sardanista Riallera amb l’objectiu d’apropar aquesta dansa tradicional catalana a la ciutadania i fer més participatives les audicions de sardanes.\nEls tallers es realitzaran a les 5 de la tarda a la plaça Major de Vic els dies 11, 18 i 25 d’abril i 2 i 9 de maig, coincidint amb la segona part de les audicions de sardanes que ja hi ha programades a la ciutat. En cas de pluja, els tallers es realitzaran a l’ateneu La Central, ubicat a la plaça Vicenç Albert Ballester, s/n.\nCom ja és habitual, els tallers són gratuïts i aptes per a infants a partir de 6 anys. Els grups es dividiran en funció d’edat, però també per nivell; així, qui tingui un nivell més avançat se li ensenyarà a repartir, ballar punts lliures, ... etc.\nLes persones interessades a participar d’aquests tallers es podran inscriure prèviament al correu electrònic gsriallera@gmail.com o bé un quart abans de començar cada taller.\n+ info: http://www.facebook.com/gsriallera\nNova programació de tallers de primavera als Centres Cívics de Vic\nA partir d’aquesta setmana ja es pot consultar la nova programació de tallers de primavera als Centres Cívics de Vic i espais col·laboradors. El període d’inscripcions s’obrirà del 7 al 17 d’abril a través de l’enllaç http://www.vic.cat/ccvic o bé de manera presencial a qualsevol dels sis centres cívics de la ciutat. Tot i això, els cursos començaran a partir de la setmana del 20 d’abril i, la majoria, s’allargaran durant 10 setmanes a un preu a partir de 35 euros.\nPer aquest trimestre es proposen tallers molt diversos, com ja és habitual: música amb guitarra i percussió corporal, entre altres; danses africanes, “zumba”, “steps tono”, ...; manualitat amb un taller de joieria, “scrapbooking”, reciclatge artístic, ...; natura i esport amb taller de muntar a cavall, horticultura ecològica, “pitch&putt”, gimnàstica hipopressiva i pilates; cuina marinera, equilibrada i taller de vins, entre moltes més propostes culinàries; comunicació amb tallers d’anglès, teatre social, ...; a més de tallers variats com “photoshop”, “tai-txi”, fotoreportatges, .. etc.\nA més, aquest trimestre es torna a comptar amb la col·laboració d’Horitzó Àsia, qui promou els tallers orientals de cuina asiàtica (japonesa, indonèsia, vietnamita i índia) i la proposta de cal·ligrafia i aiguada japoneses “shodo i sumi-e”.\nAquesta edició no podrien faltar els monogràfics i les activitats paral·leles. Així, s’han programat sis propostes que es realitzaran els dissabtes en horari de matí i tarda. En són exemple el taller de biodansa i meditació activa, miniatures dolços amb “deco sweets modelatges”, esquí aquàtic, ... I altres propostes com balls en parella, art floral, “nordic walking”, il·luminació, ... i moltes més entretingudes propostes.\nMés informació de tots els tallers que s’ofereixen i el procediment per inscriure’s a l’enllaç de sota.\nProgramació Primavera 2015 als Centres Cívics de Vic\nA partir del 25 de març, Vic disposarà d’un nou espai cultural que portarà el nom de Josep Romeu\nVic compatarà amb un nou espai municipal dedicat a la cultura a partir del 25 de març que estarà ubicat a la planta baixa de l’antic convent del Carme, adjacent a la Biblioteca Joan Triadú i amb accés des del vestíbul d’entrada. Donarà resposta a l’actual manca d’espais municipals que poden acollir en bones condicions lumíniques, sonores i visuals, exposicions, presentacions, xerrades o activitats culturals de petit format.\nEl nou espai s’ha batejat amb el nom “Espai Josep Romeu” en homenatge al recentment desaparegut professor, polític, activista cultural, periodista, escriptor, president d’Òmnium Cultural d’Osona, cofundador de la colla castellera Sagals d’Osona i gran defensor de la llengua, els drets i les llibertats del poble català.\nL’espai s’ha dissenyat i equipat per acollir tot tipus d’actes culturals com exposicions, conferències, taules rodones, presentacions, projeccions i activitats públiques, ja siguin organitzades pel propi ajuntament, la mateixa Biblioteca Joan Triadú o per entitats que hi puguin estar interessades.\nL’espai disposa de dues línies d’il·luminació amb projectors de leds mòbils que permeten il·luminar tot tipus d’exposicions i actes. També disposa de quatre monitors de so, microfonia i projector que permetrà sonoritzar i projectar tot tipus de formats audiovisuals. Perquè l’espai resulti prou versàtil i resolutiu per a qualsevol activitat cultural, s’ha instal·lat parquet a tota la sala i s’han construït 13 parets mòbils que permetran adaptar l’espai a les necessitats de cada activitat.\nAmb motiu de la inauguració de l’espai, l’Àrea de Cultura de l’Ajuntament de Vic ha preparat l’exposició “Romeu Polièdric”.\nAquesta exposició repassa la trajectòria de Josep Romeu i Bisbe (1952-2013), en totes les diferents facetes de la seva vida: professor, escriptor, polític, periodista, activista cultural i defensor de la llengua i els drets del poble català. L’exposició també inclou un espai audiovisual on es recuperen diversos programes que Romeu havia presentat a TVO i una entrevista que El9Tv li va fer l’any 2007.\nAquesta exposició recull diversos articles de persones que havien compartit vivències i experiències amb Romeu. Aquests articles, escrits expressament per a aquesta exposició, estan signats per Joan López, Joan Carles Rodríguez, Jesús Aumatell, Pep Cumeres, Francesc Codina, Lluis Solà, Eduard Garrell, Jordi Molet, Lluís Casellas, Just Palma i Antoni Vives.\nEl comissariat de l’exposició l’ha assumit l’ Àrea de Cultura i Ciutadania de l’Ajuntament de Vic, el disseny ha anat a càrrec de l’estudi GS Gràfica, les fotografies que composen l’exposició són de l’Arxiu La Marxa, l’Arxiu El 9 Nou, Adrià Costa, Jordi Puig, Oriol Molas, Jordi Vila i Sagi Serra i el muntatge audiovisual l’ha realitzat Ignasi Costa.\nL’exposició es podrà visitar els dilluns de 15:30 a 20:00h, de dimarts a divendres de 10:00 a 20:00h i els dissabtes de 10:00 a 14:00h.\n“Romeu Polièdric” – del 25 de març al 25 d’abril\n“Cooperació Vic - Senegal” – del 30 d’abril al 30 de maig\n“Concurs cartells Festa major” – del 5 juny al 5 de juliol\n“Rajasthan suite” Fotografies de Miquel Pérez - 14 de juliol al 31 d’agost\nS’obre la convocatòria d’artistes per l’ArtdePas 2015\nLa quarta edició d’ArtdePas se celebrarà en diferents places i carrers de Vic del 5 de juny al 30 d’agost descansant, com és habitual, durant els dies de Festa Major.\nDel 16 de març al 20 d’abril totes aquelles persones, grups i col·lectius que ho desitgin podran presentar les seves propostes per actuar en els diferents espais que l’Ajuntament de Vic posa a la seva disposició. Les propostes seleccionades rebran una remuneració economia i se’ls hi facilitarà l'espai i la infraestructura necessària (escenari, punt de llum, equip de so,...).\nPer accedir a la convocatòria és imprescindible presentar el formulari que es troba a la pàgina web http://artdepas.vicentitats.cat, degudament complimentat i com a mínim una gravació, preferentment en vídeo, de l’acció que es vulgui presentar. Les propostes es podran entregar en els següents formats: CD, DVD o enllaç a una adreça consultable a Internet (Youtube, Vimeo, ...). El formulari es pot lliurar directament a l’Àrea de Cultura i Ciutadania, situada a la Casa Masferrer (Pl. Don Miquel de Clariana, 5, baixos), al Vicjove (c. Morgades, 15) o per correu electrònic a l'adreça següent: artdepas@vic.cat\nS'estan mostrant 10 notícies (521-530) de 663


Anem a la verema?\n12 propostes per viure La Verema del Cava amb la màxima intensitat\nActivitats al Penedès per gaudir del temps de verema en primera persona\nEls carrers i camins del Penedès ja fan olor de verema. És una olor única, que els que vivim en aquest territori coneixem a la primera. Ensumem una mescla de most, raïm, rapa, suor, terra. Una època màgica en aquestes comarques que tenen el vi i el cava com insígnia. És el moment clau, el de decidir quan toca collir el raïm perquè estigui al punt òptim per fer-ne grans vins i caves. Avui us proposem 12 experiències úniques per conèixer encara millor la verema i com la viuen en 12 cellers únics i selectes del Penedès.\n1. Verema a l’antiga, dalt d’un carro de cavalls amb Llopart\nDissabte 2 de setembre de 10h a 14h\nI si feu un viatge al passat? Barret de palla, carro de cavalls i passeig per les vinyes de muntanya de Llopart per descobrir com era i com és la seva agricultura ecològica. Podreu veremar, veure les barraques centenàries de pedra seca, premsar el vostre raïm i fer el vostre propi most! I, com no, gaudir d’un esmorzar de pagès amb unes vistes imponents de les muntanyes de Montserrat.\nPreu: Adults 54€ | Menors 35 €\n2. Història i biodiversitat a Torelló\nDissabte 2 de setembre de 10h a 13h\nEl celler està ubicat en plena Via Augusta, proposen doncs endinsar-se en aquella època i conèixer també la gran diversitat de flora i fauna que hi ha a les seves vinyes. Tot un recorregut a peu per descobrir la riquesa de l’entorn: ceps, raïm, però també guineus, rossinyols i sargantanes. Després, tast de mostos i visita al celler, per acabar amb música, gastronomia i caves!\n3. Porta la canalla a la vinya, amb Freixenet\nDissabte 2 de setembre de 10:30h a 13:30h\nQuè millor que gaudir de la verema en família! Podreu conèixer el cicle vegetatiu del cep, les eines de camp que s’utilitzen i veremar a l’antiga. Per agafar forces, un bon esmorzar de pagès a la vinya i, després, visita a les caves, jocs experimentals amb els nens i passeig en trenet pels túnels subterranis on descansa el cava.\nPreu: Adults 25€ | Menors 15 €\n4. Les papallones de la verema amb Segura Viudas\nDiumenge 3 de setembre a les 10:30h\nComençar la jornada amb un bon esmorzar de pagès per agafar forces i iniciar un recorregut per l’entorn natural d’aquest celler tot descobrint les principals espècies de papallones que hi habiten, és una proposta plena de nous aprenentatges. A més, de la mà d’un expert en natura i viticultura, podreu conèixer la relació que hi ha entre el celler i la Societat Espanyola d’Ornitologia. Després, trepitjada de raïm, tast del most i visita a la recepció de verema per observar la intensa activitat d’aquests dies.\nPreu: Adults 30€ | entre 9 i 17 anys 10€ | Menors de 9 anys gratuït\n5. Vermut entre vinyes amb Sumarroca\nRecomanen portar calçat còmode perquè la proposta comença descobrint el celler i trepitjant raïm a l’antiga. A més, els més petits podran gaudir d’una visita especial i molt divertida. Després, cap a la vinya, per conèixer els misteris que amaguen els ceps, com es recull el raïm i tastar les varietats plantades. I, per acabar, un vermut de cava al bellmig de la vinya!\nPreu: Adults 18€ | Nens de 4 a 14 anys 15€\n6. La verema sobre la bicicleta amb Juvé & Camps\nDissabte 16 de setembre a les 10h\nEl Penedès està ple de camins entre vinyes ideals per passejar en bicicleta. Això és el que proposa aquest celler, gaudir de la verema sobre rodes per descobrir les seves vinyes i saber-ne una mica més sobre el procés d’elaboració del cava.\nPreu: 30€ adult (bicicleta eléctrica) / 16€ nens (bicicleta convencional)\n7. Taller d’aromes i sensacions amb Caves Mestres\nDissabte 16 de setembre de 11:00h a 12:30h\nEn aquest recorregut el protagonista és el tast, així que entrena el nas i prepara el paladar! Podràs identificar les olors i els gustos de cada Cava amb tots els matisos i percebre les peculiaritats amb un maridatge excel·lent dels Caves Mestres més emblemàtics.\n8. Sopar entre vinyes i sota les estrelles amb Giró i Ribot\nQuè us semblaria gaudir d’un sopar gastronòmic a la fresca, a la mateixa vinya que envolta el celler? I després, poder-vos endinsar en el món de l’astronomia tot descobrint quines constel·lacions es poden observar en temps de verema al Penedès? Doncs és la proposta que ens fan Giró i Ribot per passar una nit espectacular.\n9. Fotografiar la verema amb Agustí Torelló Mata\nDiumenge 17 de setembre d’11h a 17h\nQuè et semblaria fer un safari fotogràfic amb la teva càmera? Immortalitzar grans moments tot caminant per una ruta que recupera l’antic camí dels molins paperers de Torrelavit en un paisatge que combina aigua i vi, el riu i les vinyes? És la proposta d’aquest celler, que a més inclou una visita al Centre d’Interpretació de l’Aigua, un tast de raïm i mostos de diferents varietats i una fideuà marinera.\n10. Ovelles, vaques i gallines i la verema a Gramona\nDissabte 23 de setembre d’11h a 17h\nPer saber quina utilitat tenen aquests animals a la verema i descobrir el seu paper en l’agricultura biodinàmica, Gramona proposa obrir les portes de la seva granja per mostrar la importància de tenir un subsòl viu i autèntic per a poder elaborar grans vins i caves. La jornada acabarà amb un dinar de pagès, al bell mig de la vinya.\n11. Festa nocturna entre vinyes a Vilarnau\nDissabte 23 de setembre a les 21h\nLes postes de sol al Penedès són espectaculars. Per això, a Vilarnau volen que les gaudeixis tot passejant per les vinyes i coneixent els seus secrets. Després, sopar a la fresca amb barbacoes i música en viu per ballar sense parar i celebrar que l’estiu s’acaba tot brindant amb els seus caves.\n12. Una terrassa amb vistes a l’arquitectura modernista a Codorníu\nDissabte 30 de setembre de 12:15h a 14:30h\nCodorníu estrena la Terrassa Anna, des d’on es pot admirar l’arquitectura modernista i els jardins de Codorníu. Proposen un tast a cegues i una introducció a l’anàlisi sensorial amb informació sobre les varietats de raïm, els aromes, els cupatges, la criança. Després, a la terrassa, degustació de caves amb pernil d’aglà i formatge curat.\nPreu: 25€ | 22€ (estudiants, famílies nombroses, majors de 65 anys)\nSetmanes intenses de verema al Penedès, una verema a la què us convidem a participar amb aquest complert programa i, alhora, amb l'oportunitat d'allotjar-vos en una Masia del Penedès i degustar els els Menús de La Verema del Cava. Una oferta gastronòmica i d'allotjaments al vostre abast que se sumen a aquestes activitats perquè visqueu una experiència per a tots els sentits.\nInsittut del Cava\n13 propostes úniques per conèixer La Verema del Cava


Casa Maggie (Cap de Begur) - Casa a Begur\nCasa Maggie (Cap de Begur) HUTG-008300-26\nJardiPiscinaWiFi4 habitacions3 banys 8 persones Imprimir\nSituada al mateix Cap de Begur, una zona entre el nucli antic de Begur i la platja de Sa Tuna, es troba Casa Maggie. En aquest cas, es tracta d'una propietat dividida en dos pisos, a la zona inferior, en un ampli saló menjador amb accés a la terrassa, on es pot gaudir d'unes vistes increïbles al salvatge del Cap, en el ple cor de la Costa Brava.\nLa cuina, d'estil rústic, està totalment equipada i es troba al mateix nivell que el menjador.\nEn el nivell superior hi ha les quatre habitacions: una habitació en suite, un llit de matrimoni i la resta amb dos llits individuals cadascuna (una d'elles en llitera).\nCal destacar que es pot aparcar a la mateixa porta de la casa, a més de la propietat disposa d'un agradable jardí del darrere on gaudir de les tardes d'estiu. Des d'aquí s'accedeix a les dotze habitatges. A més, la casa disposa de garatge privat.\nFinalment, les dades de la platja més alhora és la coneguda i pintoresca Cala de Sa Tuna, que no està a més de 1,5 km però també es pot accedir a la Cala d'Aiguablava a través del Camí de Ronda.


Esther Guerrero i Adel Mechaal brillen als campionats d'Espanya - Empordà\nJOSEP COLL. MADRID/GIRONA 22.02.2021 | 06:30\nUna de les anècdotes més surrealistes d'aquests campionats estatals es va donar en el salt de longitud femenins. L'atleta de 19 anys de l'Hospitalet de Llobregat va saltar més enllà dels 6,50 metres, el que li hagués fet aconseguir la medalla d'or. Però li van esborrar la marca del seu salt abans que el mesurassin i el salt no es va donar per bo. Vicente es va haver de conformar amb la medalla de bronze, per darrere de Fatima Diame i Tessy Ebosele. El president de la Reial Federació Espanyola d'Atletisme, Raúl Chapado, va disculpar-se amb Vicente: «És una responsabilitat de l'organització fer el millor Campionat possible. Tots som humans i tots cometem errors. Chapado també declarava que «la prioritat era tirar endavanat el Campionat, però ens hagués agradat comptar amb més esportistses».


'No sóc el teu joguet' de nou als carrers de la ciutat - Infoguiavalencia.com\n'No sóc el teu joguet' de nou als carrers de la ciutat\nNotícies de València » Festes » 'No sóc el teu joguet' de nou als carrers de la ciutat\nL’Ajuntament ha posat en funcionament novament la campanya de conscienciació sobre els animals de companyia i el Nadal ‘No sóc el teu joguet’. Es tracta d’una campanya gràfica que té per objectiu transmetre a la ciutadania la responsabilitat d’incorporar un animal a la familía. Una campanya que va dirigida per tant i de manera especial, tants als pares i mares com als xiquets i xiquetes, i que ja es pot vore als diferents barris de la ciutat.\nLa regidora de Benestar Animal, Glòria Tello, indicà ahir dimecres que «És una decisió que s’ha de prendre tenint en compte la responsabilitat que implica que tindre un animal de companyia en el nostre dia a dia, un ésser viu al que haurem de dotar de tot el necessari per garantir les seues necessitats no només en les dates nadalenques, sinó durant la resta de la seua vida».\nContinuà la regidora explicant que «aconseguir conscienciar a les noves generacions en el respecte animal és l’única manera per poder garantir un futur millor i més respectuós. Els animals són éssers vius amb sentiments, que cal cuidar i que no són joguets ni regals de Nadal».\nDiego Mir, responsable de la campanya ‘No sóc el teu joguet’\nEnguany el disseny d’esta campanya és Diego Mir, qui explicà que “per al disseny de la campanya “No sóc el teu joguet” s’han creat cinc variants de cartells, cadascún amb un animal diferent. Estos animals corresponen als tipus de mascotes més habituals i populars entre els xiquets. Les il·lustracions s’han creat amb fotografies, utilitzant blocs de construccions infantils de fusta, i donen com a resultat figures geomètriques molt sintètiques però fàcilment identificables”.\nMir destacà també que “El fet d’utilitzar blocs de construccions fa que la campanya es relacione amb edicions anteriors, les quals també contenien blocs d’eixe tipus”.\nEs té previst repartir cartells i separadors a les dependències municipals, com ara biblioteques, als Pobles de València, juntes de districte, mercats, col·legis, centres de joventut i instal·lacions esportives municipals, com també en la totalitat de les clíniques veterinàries de la ciutat de València i en la propera edició d’Expojove.\nFinalment, Tello informà de les adopcions que s’han dut a terme en el centre municipal des de gener fins a octubre de 2019. En concret s’ha arribat fins a les 767 adopcions, de les quals han sigut 509 gossos i 258 gats.


– 034 – Roda de premsa FUN HOME – Onyric -Teatre Condal – 2018.09.14 (temp. 18/19 – RdP 009) |\n– 034 – Roda de premsa FUN HOME – Onyric -Teatre Condal – 2018.09.14 (temp. 18/19 – RdP 009)\nRdP – FUN HOME (temp. 18/19 – RdP nº 009)\nAquest passat divendres al migdia es va presentar de nou a la premsa el primer musical de la nova etapa d’ONYRIC Teatre Condal: FUN HOME. Ara la presentació definitiva perquè ara mateix ja s’estan representant unes quantes funcions “prèvies” i l’estrena oficial serà dijous vinent 20 de setembre.\nNo és la primera presentació que es fa, perquè durant la creació d’aquesta proposta s’han convocat diverses Rodes de premsa, per tal que coneguéssim la seva evolució; recordem la primera a la que nosaltres vàrem assistir l’agost del 2017, ja fa més d’un any a la llibreria Documenta, quan llavors la intenció era estrenar-la a l’Aliança del Poblenou Poblenou, tal com aquest mateix equip es va arriscar amb el Musical RENT.\nFUN HOME és un musical que va conquerir Broadway i que va guanyar 5 premis Tony, incloent el de millor musical. Una proposta per a tots els públics, malgrat que no es tracta ni molt menys d’un espectacle de “teatre familiar”.\nExplica la història de la novel·lista gràfica Alison Bechdel que se submergeix profundament en el seu passat per explicar la història del seu pare: un home volàtil, brillant i únic, el temperament del qual i secrets van definir la seva família i la seva vida.\nDaniel Anglès, director artístic del teatre ONYRIC, en aquesta ocasió dirigeix l’espectacle i també actua. Ens ha comentat que el Musical “explica una història que et fa sentir fràgil com a espectador” i que “he volgut ser fidel a la impressió amb la què em vaig quedar quan el vaig veure a Broadway“. Per això, Anglès ha explicat que la peça que es va escriure és la mateixa que representen i que de la música no s’ha tocat ni una coma per deixar-la tal i com es va estrenar a Broadway.\nL’obra recull tres moments vitals de l’Alison: infantesa (interpretada per Lara Kate Albertos, Noa Flores i Mariona Lleonart), la joventut (Clara Solé) i la maduresa (Mariona Castillo).\nAquesta última ha destacat que “l’Alison és una rescatadora de moments del seu passat que està impactada dels seus propis records” i que “no és perfil habitual de personatge d’un musical, fet que el fa molt atractiu“.\nL’equip actoral també compta amb Pilar Capellades, Júlia Jové, Marc Andurell, Ferran Alegre, Aleix Colomer, Daniel Pérez, Miquel Camps, Jan Gavilan i Stel·la Taradellas.\nLa direcció musical va a càrrec de Miquel Tejada que ha afirmat que la sonoritat de Fun Home “és de banda sonora”. Tejada ha afegit que han intentat que la música sonés com si “estiguessis veient una pel·lícula”. El teatre ONYRIC ha fet un salt qualitatiu tècnicament parlant, canviant tot l’equip de so i també millorant el de llums, per aconseguir una qualitat extrema.\nPer la seva banda Óscar Reyes, coreògraf, ha volgut remarcar la bona sintonia i el bon treball d’equip durant els assajos que han durat més d’un any, tant amb els adults com especialment amb els 9 nens que participen en 3 diferents equips per qüestions legals. Cada dia al vestíbul del bar del Teatre es posarà un cartell amb els noms i fotografies dels tres nens que actuen.\nEs podrà veure al Teatre ONYRIC fins al 4 de novembre.\nUs he deixat en aquesta ressenya un parell de vídeos que vaig poder gravar en el passi de gràfics, previ a la RdP i també com de costum, l’àudio d’aquesta presentació …\nUn cargol amb la casa “divertida”\nAquesta entrada s'ha publicat en Rodes de Premsa, Teatre, Teatre Musical i s'ha etiquetat amb ONYRIC Teatre Condal, Roda de premsa FUN HOME el 16 de setembre de 2018 per Miquel Gascon.\n← – 033 – Teatre – IMMORTAL amb Bruno Oro (🐌🐌🐌+🐚) Teatre Club Capitol – 2018.09.13 (temp. 18/19 – espectacle nº 023) – 035 – Concert – CLARA PEYA en concert (🐌🐌🐌🐌🐌) – Sala Beckett – 2018.09.14 (temp. 18/19 – espectacle nº 024) →


Què és i quins avantatges representa obtenir la certificació ACTIC - ITM Human Capital\nAquest certificat pot obtenir-lo qualsevol persona amb més de 16 anys superant una prova que serà avaluada de forma automàtica. L’examen és telemàtic, però no es pot fer des de casa; si has decidit presentar-t’hi, has d’anar a un dels centres col·laboradors. A IEFE Talent & Training t’ajuden a preparar-te per aquesta prova.\nLa motivació de la Generalitat de Catalunya per crear aquest certificat ha estat fomentar la formació de la gent en aquestes competències digitals. A més, serveix per crear unes mesures estandarditzades amb les que es pot saber d’una forma molt més concreta fins a quin punt una persona domina les TIC: però què t’aporta a tu fer aquesta prova?\nPer què renuncien els teus empleats? Per què tenir una política de fidelització del talent?


S'incompleixen els serveis mínims la tarda del segon dia de vaga als Ferrocarrils\nEls usuaris de Ferrocarrils de la Generalitat s'han tornat a trobar amb problemes la tarda de la segona jornada de vaga. Si bé dimecres al matí els serveis mínims del 50% s'han complert amb normalitat, a la tarda els piquets han bloquejat dos trens a les estacions de Tres Torres i Sarrià. A causa del bloqueig, la línia del Vallès ha quedat paralitzada i l'empresa ha recomanat als usuaris que agafessin la Renfe perquè no podia garantir-los els serveis mínims. A la línia Llobregat-Anoia, l'acció dels piquets ha provocat fins a cinc minuts de retard, segons l'empresa. Aquest dijous el servei ha de recuperar la normalitat, perquè ja no hi haurà vaga.\n30/06/2010 - 23.10 Actualitzat 01/07/2010 - 00.11\nLa segona jornada de la vaga dels treballadors de Ferrocarrils de la Generalitat per protestar per la retallada del 5% de sou no ha estat ni de bon tros tan complicada com la dimarts, quan l'empresa Ferrocarrils de la Generalitat (FGC) va denunciar l'incompliment dels serveis mínims, a causa dels piquets que "han impedit el correcte funcionament del servei previst en les línies de FGC".\nL'aturada s'ha repetit de 7 a 9 del matí i de 6 a 8 de la tarda, però amb diferències. Al matí, els serveis mínims s'han garantit i han circulat un de cada dos trens. En canvi a la tarda el bloqueig de dos trens ha interromput la circulació entre les parades de Gràcia i Les Planes. FGC ha avisat per megafonia els usuaris que eren a les estacions de plaça de Catalunya, les de Sabadell i Terrassa perquè agafessin la Renfe per desplaçar-se.


Guinardó vol espais presenta #GuinardóTransforma | info Horta - Guinardó\nGuinardó vol espais presenta #GuinardóTransforma\nEntitats del Guinardó denuncien l’ús fraudulent del Mas Guinardó per part de l’Associació de Propietaris i la connivència dels successius governs de Districte des de 1985.\nFont: Guinardó vol espais\nTres dècades porta l’APV Mas Guinardó utilitzant de forma privativa el Casal d’Entitats. 30 anys marcats per l’opacitat en la gestió d’aquest equipament, segons la denuncia pública que va fer el passat dissabte Guinardó vol espais. Després de diverses reunions amb la comissió gestora, el govern de districte i d’una investigació feta colze a colze amb l’AVV Joan Maragall, la plataforma que aglutina diverses entitats del barri unides per l’objectiu de recuperar espais en desús o infrautilitzats han decidit plantar cara. Per aquesta raó, dissabte van presentar la campanya #GuinardóTransforma, amb la qual volen donar a coneixer les irregularitats que hi ha en la gestió del Mas Guinardó.\nSegons Guinardó vol espais, es vol acabar amb els privilegis de l’APV, democratitzar la gestió de l’equipament i convertir-lo en un espai obert als veïns i veïnes. Des de la plataforma es denuncia també la infrautilitzación de les aules i altres espais i la poca publicitat que es fa dels tallers i cursos que s’hi imparteixen. Segons un dels portaveus, “hi ha gent que s’està posant molt nerviosa”, arran de denúncies com la de la situació del bar il·legal de la petanca.\nLa comissió de continguts de GVE està elaborant una proposta de com hauria de ser un Casal obert a tothom durant tot l’any. Per la plataforma, si fos un espai autogestionat per veïns i veïnes, “els preus serien populars” i “els horaris s’adaptarien a les necessitats”. El primer article que s’ha elaborat per denunciar la situació, que repassa l’historial de complicitats de l’APV, el Districte i el Mas Guinardó, ja està disponible a la web.\nThis entry was posted on Octubre 17, 2016 by infohg in Barris, el Guinardó and tagged APV, guinardó vol espais, irregularitats, mas guinardó.


Nosaltres mobiliari tècnic i genuí que trenca les normes del disseny, concebut per acomplir les necessitats de treball dels professionals més exigents. camilles de disseny, mobiliari tècnic, mobiliari de bellesa Nosaltres\nNaggura no només és un somni plasmat sobre paper, sinó que també és un projecte que cobra vida. Una marca completament concebuda i fabricada a Barcelona, el bressol de la modernitat, on el Disseny i la Tecnologia són conceptes indissociables. L’equip d’experts de Naggura aporta la seva formació, saber fer i experiència per crear una nova generació de lliteres.\nReinventem el present per construir el futur.


Bones notícies per al Barça respecte el fitxatge de Ruben Neves - XCatalunya.cat\nBones notícies per al Barça respecte el fitxatge de Ruben Neves\nEl Barça avança en les negociacions per incorporar el jugador portuguès\nEl FC Barcelona té clar que cal una renovació total de la plantilla. Cal foc nou, cares noves, joventut, empenta i ganes de treballar. Hem sabut que Erling Braut Haaland, amb tota probabilitat, triarà el Manchester City com a equip de destí. Això vol dir que el noruec no jugarà ni al Camp Nou ni al Santiago Bernabeu. Joan Laporta i Mateu Alemany hauran de buscar un nou davanter de referència que competeixi amb el fallit (de moment) Ferran Torres.\nEl mig del camp també s’ha de renovar. De moment, sabem que Frank Kessié, que finalitza contracte amb el Milan AC i no renovarà amb el club rossonero, arribarà al Barça. Però no pot ser l’únic. La directiva s’ha fixat en Ruben Neves, un migcampista portuguès que milita actualment al Wolverhampton, que finalitza contracte l’any 2024 i que, segons Transfermarkt, té un valor de mercat de 40 milions d’euros.\nSergio Busquets és un excel·lent futbolista, però necessita descans. Neves ha fet unes excel·lents temporades a la Premier i es fixe a la Selecció de Portugal. El seu representant és Jorge Mendes, que coneix perfectament ambdós clubs. De fet, l’agent portuguès va fer una gran intervenció amb les operacions d’Adama Traoré i Semedo. Ara es confia que una operació similar es pot repetir.\nLa part bona és que el club anglès s’ha fixat en diversos jugadors del FC Barcelona que al Camp Nou no tenen minuts i que sí que els tindrien a la Premier League. De moment no han aparegut noms, però la llista és llarga. Martin Braithwaite podria ser un davanter que encaixaria a la lliga anglesa. Riqui Puig, Oscar Mingueza, Clément Lenglet, Samuel Umtiti… també són jugadors que podrien fer les maletes cap a Wolverhampton.\nTags: Barça, Ruben Neves


El blog de l'hort: de setembre 2013\nEls de cinquè enfeinats amb el planter.\nAhir la gent de cinquè va començat a preparar el planter que fa uns dies , els companys de tercer havien portat de casa. Els primers dies d'agost les nenes i nens de tercer estaven enfeinats sembrant les llavors de bròquil llucat.\nAra cada bròquil llucat està en un test esperant el moment de trasplantar-lo als nostres horts.\nSembla que aviat podrem tancar el cicle del bròquil llucat !\nRenoi quin planter !\nA les nenes i nens de tercer el passat mes de juny, a més a més dels informes i treballs , us van donar un sobre amb llavors de bròquil llucat . Els deures d'estiu eren sembrar les llavors a començament del mes d'agost per fer planter i poder tancat el cicle trasplantant-lo en el seu moment.\nLa Júlia Camí i l'Andrea Rubio ens han deixar bocabadats... Mireu quin planter!\nEsperem la resta de planters amb il·lusió.\nPublicat per Senyor i a 8:46 1 comentari:\nLa gent de cicle inicial comença el nou curs hortolà.\nLes nenes i nens de cicle inicial han quedat bocabadats amb les carbasseres sembrades i les meloneres trasplantades el passat mes de juny . Encara queden alguns granets del nostre raïm ull de llebre per tastar. La colleta de primer s'ha estrenat als horts de primària. Després de donar un cop d'ull general, res millor que degustar els melons del Sant Jordi.\nSembla que agraden els melons del nostre hort!\nMes estrany i canviant que pot ser continuació de l'estiu o gairebé preludi de la tardor amb moltes pluges i una mica de fred.\nCada mes explicarem les feines de l'hort, terreny de regadiu , no gaire extens, on conreem hortalisses i fruiters.\nCollita: bledes, api, créixens,albergínies, moniatos, cebes, cols, coliflors d'estiu, escaroles, enciams, melons, patates ( en zones fredes), cogombres, pebrots, porros, raves, síndries, tomàquets i pastanagues.\nSembra: bledes, apis, cols, espàrrecs, espinacs, pèsols, escaroles, enciams, porros, raves, naps, fonoll.\nTrasplantaments: cebes, cols, coliflors, enciams, escaroles, porros.\nSi seguiu el blog de l'hort coneixereu les feines que podem fer-hi mes a mes.\nEls de cicle mitjà i els melons.\nAhir a la tarda la gent de cicle mitjà , aprofitant els últims dies d'estiu, van tastar els magnífics melons del Sant Jordi. Les nenes i nens de tercer i quart passejant pels horts va quedar bocabadats amb les carbasses i encantats al tastar els pocs grans del nostre raïm ull de llebre (els moixons n'han deixat poquets!). Però el moment estel·lar va ser collir els melons i tastar-los.\nEls melons del Sant Jordi, un producte de primera qualitat.\nPublicat per Senyor i a 8:43 1 comentari:\nEls de sisè tasten els nostres melons.\nAhir la gent de sisè va començar el nou curs hortolà. Després d'un cop d'ull general als gira-sols, les flors, les maduixeres,... es van centrar en els nostres horts plens de carbasseres. Recordeu que també, a finals del curs passat una de les feines va ser trasplantar meloneres. Com que els melons ja estan madurs és el moment de tastar-los.\nTothom podrà menjar meló del Sant Jordi.\nPublicat per Senyor i a 8:53 2 comentaris:\nMireu els gira-sols de la Júlia!\nLa família Camí - Pau ens ha enviat una fotografia de la Júlia de tercer amb els gira-sols de l'escola. Sembla que el planter ha tingut un èxit espatarrant.\nGràcies per la fotografia. Una abraçada moooooolt gran per l'Anna.\nPublicat per Senyor i a 11:54 1 comentari:\nPlanter de bròquil llucat.\nComença el nou curs i aprofito per recordar a les nenes i nens que faran tercer un dels deures d'aquest estiu. En un sobre teníeu llavors de bròquil llucat que calia sembrar els primers dies d'agost. La finalitat era fer planter i poder tornar a començar el cicle del bròquil llucat al nostre hort.\nHeu fet els deures? Nosaltres sí. Els que teniu planter porteu-lo a l'escola.\nMireu les flors.\nEl proper dijous comença el nou curs escolar. En el moment de sortir al pati aprofiteu per donar un cop d'ull a les nostres flors. Les petúnies i els clavells de moro us donaran la benvinguda saludant-vos amb la seva bellesa.\nPreparats per treballar als horts de l'escola?\nCom estan els arbres trasplantats el curs passat ?\nRecordeu que el curs passat vam trasplantar dos arbres. La morera del costat de la depuradora estava, amb les seves arrels, generant un problema. Per la jubilació de la Montse també vam trasplantar un ametller.\nRecordeu que trasplantar un arbre és canviar-lo de lloc traient-lo de terra amb les arrels. Com podeu veure a les fotografies sembla que després de l'estiu s'han adaptat molt bé.\nPublicat per Senyor i a 11:49 Cap comentari:\nEls gira-sols i els moixons.\nEl proper dijous, primer dia d'escola, al sortir al pati no deixeu de donar un cop d'ull als nostres gira-sols, l'espectacle visual ho mereix. A les properes fotografies podeu veure una petita mostra.\nCom podeu comprovar , en tenim encara de tancats, una colla de colors diferents d'oberts, i alguns amb les pipes...\nEstà clar que els moixons estan molt enfeinats menjant-se-les !\nLa família Obis-Farré ens ha enviat tres fotografies que mostren la seva feina com a hortolans. Si ens doneu imatges dels vostres horts familiars, les podreu veure al blog de l'hort.\nTenen sis gira-sols i unes tomates magnífiques.\nGràcies Jordi, Martina i Elies.\nEnguany aprofitant aquells dies en els que no podem treballar directament a l'hort , pensem donar-vos un marc teòric sobre les feines corresponents a cada mes, com determinen les fases de la lluna els nostres resultats a l'hort, plantes medicinals, ....\nEns fonamentarem en el llibre de Mariano Bueno , editat per Integral l'any 1.999 , "El huerto familiar ecológico. La gran guía práctica del cultivo natural". Potser algunes famílies aprofitareu per experimentar a casa ...\nPublicat per Senyor i a 10:07 Cap comentari:\nLa gent de cicle inicial comença el nou curs horto...\nCom estan els arbres trasplantats el curs passat ?...\nI les nostres oliveres ?\nEls ocells faran la Festa Major !\nRenoi les carbasseres !


Programa d'Intercanvi d'Experiències Educatives.- PIEE XVI > Escoles Solidàries\nEscoles Solidàries convoca la XVI edició del Programa d’Intercanvis d’Experiències Educatives PIEE XVI per al 2021. Està dirigit preferentment a personal docent en les diferents especialitats i a tota persona interessada en l’educació com a motor de canvi social.\nEl programa consta de tres fases. Una primera de formació que es realitzarà a través del Cefire d’Humanitats i Social: el curs es denomina «Educació per al desenvolupament». Caldrà inscriure’s en la web d’aquest Cefire. La data final per inscriure’s és fins al 18 de desembre.\nLa segona fase es realitzarà en comunitats rurals d’Hondures, Guatemala i El Salvador, en coordinació amb la Mancomunitat Trinacional Rural del Riu Lempa. Aquesta fase està condicionada a la situació de la COVID tant en Espanya com en la zona de la Trinacional.


Bloc de notes de Josep Romeu: dijous, 30 / d’abril / 2009\nDel poder al testimonialisme\nPotser perquè durant molt de temps ho he viscut com a experiència personal, sempre he defensat el paper si voleu testimonial que poden tenir grups extraparlamentaris, moviments reduïts o l’acció de persones que a títol individual s’han fet valedors de les utopies més insospitades. No m’impressiona especialment l’argumentació basada en apuntar-se al carro guanyador, si aquest carro m’ha de deixar a mig camí. I amb una bona dosi de pragmatisme (pragmatisme de país, s’entén, no personal) entenc que és necessari que hi hagi forces nacionalistes de dreta i d’esquerra predisposades a governar malgrat no tenir les institucions ni el marc jurídic que voldríem, i amb totes les servituds que això comporta, però que és igualment necessari que hi hagi altres grups, moviments i persones que, sense els compromisos que imposa la gestió institucional, pugui pressionar, conscienciar la població i marcar el camí a seguir o mantenir viva la utopia.\nPer això, entenc que hi hagi gent que malgrat no sentir-se prou satisfets amb l’actuació del seu partit i dels seus dirigents opti per conviure amb unes certes contradiccions, amb el convenciment que s’estan fent passes en la bona direcció. Però entenc igualment els qui aquesta situació els incomoda de tal manera que prefereixen sortir-ne (o no entrar-hi) per poder mantenir una coherència absoluta, encara que sigui des de la marginalitat o des del testimonialisme. Ara bé, el que em costa més d’entendre és que ens vulguin fer combregar amb rodes de molí, tant els uns com els altres. El que no quadra és que es facin discursos grandiloqüents, parlant de la creació d’estructures d’Estat o de la transformació del model econòmic quan en realitat s’està fent la viu-viu, gestionant amb més mediocritat que altra cosa les migrades institucions que tenim, caient en els mateixos vicis que des de fora ens semblaven impresentable, i fent concessions constants perquè no trobem mai el moment oportú per dir prou.\nI el mateix es pot dir dels qui des de grups molt minoritaris no s’acontenten i no assumeixen el rol que realment poden fer, i que considero altament positiu, sinó que pretenen erigir-se en salvadors de la pàtria, en messies redemptors. Ignoren, o obvien, que el dia que comencin a fer-se grans fàcilment poden caure en els mateixos errors, lluites pel poder, i servituds que els altres; i si no que ho preguntin a la PDD, també partida en dues per lluites internes. Entenc que cal trobar el punt d’equilibri entre el pragmatisme institucional i la utopia testimonial. Un equilibri que no consisteix en fer un discurs que no s’adigui a les possibilitats reals d’actuació, sinó en un joc de complicitats entenent que per al projecte de país no hi sobra ningú, i estem condemnats o a entendre’ns o a fracassar.\nPublicat per Josep Romeu a 06:59 Cap comentari:


Solsona substitueix la pista de gel per un parc de Nadal - Regió7\nSolsona substitueix la pista de gel per un parc de Nadal\n20·12·19 | 10:26\nEl «Dissabte amb els patges» de l'any passat aj. solsona\nL'Ajuntament de Solsona ha presentat aquest any una novetat important respecte a l'agenda nadalenca de les festes del 2018. Es tracta de la substitució de la pista de gel sintètic per un parc de Nadal que durarà més dies i que es dirà Il·lujoc. El parc, destinat a infants de 0 a 14 anys, estarà situat a la Sala Polivalent i obrirà del 23 al 31 de desembre amb un gran ventall d'activitats.\nTot i això, hi haurà dos dies que no estarà obert al públic, el dia de Nadal i el de Sant Esteve. Els altres dies sempre estarà disponible però amb diferents horaris, ja que obrirà de quatre de la tarda a vuit del vespre els dies 23, 24, 27 i 30; de deu a una i de quatre a vuit el dia 28, i de deu del matí a una del migdia el 31.\nLa regidora de Cultura i Educació, Judit Gisbert, assegura que «enguany hem apostat per un canvi de format per sorprendre els infants i buscar més confort en un espai interior, també guiats per l'excel·lent acollida dels 'Dssabtes amb els patges' dels darrers anys».\nAixí, el consistori ha decidit incloure aquesta jornada en el programa del parc de Nadal Il·lujoc. Els patges reials i els escribes visitaran la Sala Polivalent el dissabte 28 de deu a una i de quatre a vuit. Durant tota la jornada hi haurà tallers de temàtica nadalenca, un espai de ludoteca, inflables, multiactivitats i la màgica visita dels elfs.\nPel que fa a la resta d'activitats, els dies 23 i 24 s'organitzaran tallers, una zona de multiactivitats i un circuit de segways. L'aventura serà la protagonista dels dies 27 i 28 amb la instal·lació d'un circuit d'aventura i el 30 i 31 amb la d'un rocòdrom. A part de les activitats principals, tots els dies hi haurà inflables i un espai de ludoteca.\nA part del dissabte 28, el programa presenta dues jornades especials. El 24 es convidarà tots els infants a fer cagar el tió de cinc a dos quarts de vuit, i el 31 al migdia els més petits podran celebrar les campanades infantils, canviant els dotze grans de raïm per crispetes.


» Millorar l'usabilitat web\nL'Equip de comunicació Ens de l’Associacionisme Cultural Català ens fa arribar una guia per millorar l'efectivitat del nostre espai web. Són petits suggeriments que poden fer-la més eficient i eficaç.\n» Després de la presentació del Pla d'Impuls\nPla impuls a la dansa tradicional i d’arrel\nNo crec que aquest pla pretengui que els esbarts ballem més, tinguem més balladors, més públic, més arrelament al nostre poble…\nCrec que pretén que ens sentim més orgullosos, més satisfets de ser membres i participar en el nostre esbart.\nSi per estar més orgullosos i satisfets del nostre esbart hem de intentar fer més actuacions, tenir més públic, tenir més arrelament al nostre poble o millorar la qualitat de les nostres actuacions... és una cosa que haurà de decidir cada esbart.\n» Cultura Popular als Ateneus i el COVID\nCom sabreu els Ateneus de Barcelona i l'Ajuntament de Barcelona organitzen un cicle de Cultura Popular als Ateneus barcelonins. En aquest cicle hi participen 6 esbarts. Malauradament us hem de comunicar que totes les actuacions previstes per aquest novembre s'han hagut de suspendre. La impossibilitat de que els esbarts puguin assajar i preparar les actuacions fa que s'hagi pres aquesta mesura.\n» Formació gratuïta de WordPress per a entitats sense ànim de lucre\nInformació que ens facilita Entitats.cat\n» Corpus documental de la ciutat de València\n» Assemblea general 2020\nConvocatòria de l’Assemblea General de l’Agrupament d’Esbarts Dansaires.\nEn nom del Consell Directiu de l’Agrupament d’Esbarts Dansaires em plau convocar-vos a:\nAssemblea General Extraordinària de l’Agrupament d’Esbarts Dansaires\nDissabte 14 de novembre a les 17h.\nDegut a les mesures de seguretat per fer front a la pandèmia l’assemblea serà telemàtica. Pocs dies abans de l’assemblea us enviarem l’enllaç que també trobareu a la pàgina web de l’Agrupament (www.esbarts.cat) .\n» Cultura Popular als ateneus\nÉs a punt de començar el Cicle de Cultura Popular als Ateneus, una col·laboració dels Ateneus i l'Ajuntament de Barcelona. Enguany hi participen 6 esbarts de Barcelona: Ballets de Catalunya, Esbart Català de Dansaires, Esbart Ciutat Comtal de Barcelona, Esbart Maragall de Barcelona, Esbart Sant Jordi-Joventut Nostre i Esbart Sant Martí de Barcelona. Tots ells presenten espectacles de qualitat que val la pena que no ens perdem tots els que som amants de la dansa tradicional i d'arrel.\n» Actualització de les mesures davant del COVID\nUs comuniquem la Direcció General de Cultura Popular i Associacionisme Cultural ha actualitzat l‘apartat sobre COVID del seu web i hi ha afegit una part amb preguntes freqüent i una altra amb una presentació sobre les mesures de prevenció i seguretat que pot servir de suport a les entitats per a la formació a les persones associades. Pot ser d'ajuda per complementar la normativa que cada esbart ha elaborat.\n» 23a Fira Mediterrània de Manresa\nAquí trobareu tota la informació sobre la Fira Mediterrània de Manresa. Hores d'ara creiem que no cal destacar la importància d'aquesta Fira centrada en la Cultura Popular en tots els seus vessants. No només hi ha espectacles per anar a veure, també hi ha reflexions a l'entorn de la cultura popular, de les noves tendències artístiques... Tots els que som coneixedors de la cultura popular, de les seves manifestacions, tots els que la vivim i l'expressem, podem trobar a la Fira de Manresa, elements interessants, sorprenents, colpidors...\n» Coreografia archeologica, nova exposició de l’Esbart Català de Dansaires\nEl día 8 d’octubre, a les 8 del vespre, l’Esbart Català de Dansaires inaugura l’exposició Coreografia archeologica. 1921: les Danses de Vilanova a la Sala d’actes de La Casa dels Entremesos, seu de l’entitat.\nL’Esbart Català de Dansaires, des de 1908, ha contribuït a la reconstrucció i restauració en el seu indret de nombroses danses que avui es ballen als carrers i places de Catalunya.


Noel Alimentria tanca el 2018 amb una facturació de 277 milions, un 8,2% més\nPublicat 4/4/2019 18:10:42 +02:00CET\nNOEL ALIMENTARIA - Archivo\nNoel Alimentria, empresa d'elaborats cárnics situada a La Garrotxa (Girona), ha facturat 277 milions d'euros el 2018, la qual cosa suposa un 8,2% més que l'exercici anterior, tal com ha informat l'empresa en un comunicat aquest dijous.\nA més, la internacionalització es mostra com un dels pilars estratgics de la companyia perqu les exportacions de xarcuteria van suposar més de la meitat de la facturació anual en aquesta divisió, que va iniciar l'expansió a Llatinoamrica, als Estats Units i a la Xina.\nPer a aquest propsit, a més de consolidar-se al mercat nacional, en el darrer any l'empresa ha fet una inversió global de 14 milions d'euros.\nUna altra de les apostes de la companyia és la innovació, un exemple d'aix va ser la presentació el 2016 d'una varietat d'embotits sense carn, elaborats amb clara d'ou com a base proteca i actualment aquesta gamma es completa amb hamburgueses vegetals.\nL'empresa es troba en un procés de diversificació de l'activitat, amb diversos projectes entre els quals es troben la creació el 2018 de 'Sensei Sushi' dedicat a l'elaboració de sushi envasat de qualitat, també 'Kubdu Mediterranian Biltong' de 'snacks' cárnics i recentment amb l'entrada al mercat de les pizzes refrigerades.


Acceptació subvenció ASIA Dipsalut.\nL'Organisme de Salut Pública de Girona (DIPSALUT) ha atorgat a l'Ajuntament d'Hostalric una subvenció de 2.378,16 euros per al suport econòmic a les inversions en equipaments dels centres d’acció socia...\nAtorgament subvenció PM07 Dipsalut. L'Organisme de Salut Pública de Girona (DIPSALUT) ha atorgat a l'Ajuntament d'Hostalric una subvenció de 885,92 euros per al programa pm07 de taller de memòria i activitats lúdiques.\nAtorgament subvenció. La Diputació de Girona ha atorgat a l'Ajuntament d'Hostalric una subvenció de 2.442,38 euros per la gestió d'equipaments esportius d'Hostalric.\nLes mesures entraran en vigor a partir de divendres 10 de setembre i la nova resolució deixa de limitar les reunions o trobades familiars a un màxim de 10 persones.\nEl Govern de la Generalitat ha aprovat, en el marc del Procicat, la pròrroga de les mesures de contenci&oa...\nDe l’1 al 15 de setembre tots els veïns i veïnes majors de 16 anys empadronats al municipi, o en via d’assolir aquesta edat durant el 2021, podran votar a través de l’App “Hostalric al mòbil” o dipositant la butlleta a l’urna habilitada a l...


Compartir una carpeta o directori ràpidament amb HTTP, crear un servidor HTTP fàcilment « El Blog de Vinsentvega ;)\n« Saber les comandes més gastades en el nostre pc amb Ubuntu\nConseguir que Ubuntu detecte 4GB de RAM »\nThis entry was posted on 26 Mai 2009 a 02:37\tand is filed under Almacenament, Firefox, Seguretat, Ubuntu. Etiquetat: Almacenament, bash, compartir, Consola, Firefox, Seguretat, Ubuntu, xarxa. You can follow any responses to this entry through the RSS 2.0 feed. You can leave a response, o trackback from your own site.\n2 Respostes to “Compartir una carpeta o directori ràpidament amb HTTP, crear un servidor HTTP fàcilment”\n28 Mai 2009 a 21:48\nMolt interessant. T’ha faltat un xicotet detall per a posar-te un 10:\nPodem utilitzar un servei com DynDNS.com per a associar un nom DNS a la teua IP pública Dinámica del router.\nPer a no estar dient-los continuament als teus amics la teua IP pública (que canvia cada relativament poc de temps), pots associa un nom al teu router.\nD’esta forma, per a accedir a teu ordinador, els teus amics sols han de posar en el navegador (sense que tu els digues la teua IP):\nJa ens vorem per la uni!\n6 Juny 2009 a 17:10\nDoncs no havia caigut, però tens raó. Ho havia escrit pensant en pasar-se coses a través de la mateixa xarxa en la uni, i no me doní conter de que es podia gastar el DynDNS. Però moltes gràcies per aportar el teu granet i donar una altra solució possible a tindre en compte. Ens veiem per la uni.


caganers de Caldes\nCaga el Rei i caga el Papa, i caga tothom qui endrapa.\nVenda de Caganers\nDel 25 de novembre al 23 de desembre podeu adquirir els nostres productes a la parada de Caganers de Caldes de la Fira de Nadal de la Sagrada Família de Barcelona. Estem situats al carrer Sardenya, just enfront de la façana de la passió del temple.\nDurant tot l'any també podeu adquirir els Caganers de Caldes a la botiga-taller de Caldes de Montbui, o encarregar-los per e-mail (terrisseriadecaldes@gmail.com) o telèfon (640 103 820 - 93 865 05 45) i us els farem arribar casa.\nDel dissabte 25 de novembre al dissabte 23 de desembre podeu adquirir els nostres productes a la parada de Caganers de Caldes de la Fira de Nadal de la Sagrada Família de Barcelona..\nEstem ubicats al carrer Sardenya, just enfront de la façana de la passió del temple de Gaudí.\nNo us ho perdeu !!\nPublicat per Terrisseria de Caldes a 6:58\nEl major Trapero caganer. D'heroi a investigat.\nEra el màxim responsable uniformat de la policia catalana. Sota les seves ordres els Mossos d’Esquadra van eliminar de manera quasi immediata la cèl·lula terrorista que va atemptar a Catalunya el 17 d’agost. Tot un exemple d’eficàcia policial.\nDos mesos després la fiscalia espanyola el porta als tribunals per no haver apallissat iaies i votants l’1 d’octubre.\nVeure per creure.\nPublicat per Terrisseria de Caldes a 7:59\nTxingurri Valverde, el nou caganer de la banqueta blaugrana.\nNascut a Extremadura el febrer de 1964 va créixer al País Basc des de ben petit. El 1988 arriba al Barça però malgrat ser un dels jugadors preferits de Johan Cruyff, les lesions van fer que el seu breu pas pel club no fos gaire exitós. Tot i això, la mitjana golejadora amb l'equip barcelonista (8 gols en 22 partits) no la va assolir en cap altre dels clubs amb que va jugar i va conquerir els seus dos únics títols com a jugador (una Recopa d'Europa i una Copa del Rei).\nEl 2017 torna al club blaugrana com a entrenador per intentar retornar-lo als cims més alts.\nPublicat per Terrisseria de Caldes a 9:30\nKoeman, el caganer de la primera Copa d'Europa blaugrana\nEl 20 de maig de 1992 va ser un dia històric per al Barça. El gol de Koeman en el minut 111 de la final de Wembley va deixar enrere tots els fantasmes de Berna i Sevilla i va rubricar el començament d'una nova era d'èxits blaugranes. Per fi el Barça es proclamava campió de la Copa d'Europa. Va ser una nit de grans emocions i sentiments. 25 anys després aquest és el nostre homenatge a tan gloriosa fita.\nPublicat per Terrisseria de Caldes a 10:45\nPodeu veure les novetats d'enguany al Facebook de Caganers de Caldes.\nPublicat per Terrisseria de Caldes a 15:18\nDonald Trump, el caganer del president electe dels Estats Units\nEl polèmic multimilionari de Nova York, contra pronòstic, ha guanyat les eleccions a la presidència dels Estats Units. Amb un discurs racista i fatxenda ha aconseguit derrotar la favorita a les enquestes. L'hauran cagat els nord-americans?\nPublicat per Terrisseria de Caldes a 6:48\nCarles Puigdemont, el caganer del 130è president de la Generalitat\nCarles Puigdemont, per sorpresa de tothom, ha esdevingut el 130è president de la Generalitat de Catalunya.\nDes de l'alcaldia de Girona ha arribat a la presidència de la Generalitat.\nCaganers de Caldes li donem la benvinguda amb aquest Molt Honorable caganer.\nPublicat per Terrisseria de Caldes a 8:26\nKylo Ren, el caganer més malvat de la galàxia\nA la setena entrega d'Stars Wars és l'encarregat de seguir la petjada del mític Darth Vader. A Maldeventre a la Galàxia li hem fet un replicant que, amb la seva espasa inclosa, fa agafar mal de panxa a tothom qui es creua en el seu camí.\nPublicat per Terrisseria de Caldes a 8:39\nBoba Fett, el caçador de recompenses\nBoba Fett, el millor caçarecompenses de les galàxies, gran rastrejador i expert en tot tipus d'armes, té la seva rèplica caganer a Maldeventre a la Galàxia on es guanya la vida lluitant contra el restrenyiment amb la seva motxilla equipada amb un supositori gegant de glicerina que ho desembussa tot.\nPublicat per Terrisseria de Caldes a 8:36\nBartomeu, un triplet que val per sis.\nQui li havia de dir el mes de gener quan es va veure forçat convocar eleccions, que sis mesos més tard es convertiria en el segon president en guanyar un triplet i els socis li renovarien el càrrec per sis anys més.\nPublicat per Terrisseria de Caldes a 8:14\nBaños, el caganer amb la clau del govern.\nAntonio Baños és el cap de llista per Barcelona de les CUP. La gran crescuda del partit a les darreres eleccions fa que dels seus 10 diputats en depengui la formació del nou Govern.\nPublicat per Terrisseria de Caldes a 8:07\nJason, el caganer de Divendres 13\nJason Voorhees, nen discapacitat, va morir ofegat a Cristal Lake després de caure-hi quan fugia del nens del campament d'estiu que el perseguien per burlar-se'n.\nLa mare va protagonitzar una sagnant venjança que va acabar també amb la seva mort. Per venjar-la, Jason surt de les aigües i s'acarnissa amb tothom qui s'acosta al campament.\nPublicat per Terrisseria de Caldes a 11:37\nEl Pequeño Nicolás també caga.\nInquietant noiet que s'ha passejat amb tothom i per tot arreu del Madrid del poder. Un personatge que s'ha colat en els llocs més inesperats també ho ha fet en el món dels caganers. Aquí el teniu, a punt d'entrar a la Sagrada Família.\nPublicat per Terrisseria de Caldes a 11:22\nDarth Maul s'esforça per fer de ventre.\nDarth Maul va ser un aprenent de sith de Darth Sidius. Lluitava amb un sabre làser de doble fulla i es característica la seva cara tatuada i de color roig, i el cap coronat amb 10 banyes.\nEls caganers de les galaxies tenen el seu clon Darth Malalcul, que s'esforça i apreta les dents per fer de ventre, doncs sembla que va restret.\nÉs un caganer amb un alt contingut artesanal, doncs a part dels dibuixos de la cara, cada una de les 10 banyes són afegides a mà.\nPublicat per Terrisseria de Caldes a 11:14\nJordi Pujol, quina cagada!!\nEl "molt honorable" va sorprendre a tothom confessant que té una fortuna a Andorra sense regularitzar. 23 anys de govern volent donar lliçons a la gent i ara se li han vist les vergonyes.\nAixò ha fet que el plasmem amb la vista cap avall i amagant la bossa de diner negre.\nPublicat per Terrisseria de Caldes a 10:59\nSi us agraden els escacs i també els caganers no us podeu perdre aquest original joc d'escacs on totes les peces són caganers, llevat del water, la torre del món dels caganers.\nTotes les peces estan fetes a mà, en fang i esmaltades.\nPublicat per Terrisseria de Caldes a 10:52\nFreddy Krueger, el caganer dels malsons.\nEl sinistre personatge creat per Wes Craven a la pel·licula Malson al carrer Elm (A Nightmare on Elm Street) aprofita els malsons de nens i adolescents per assassinar-los. Si en els vostres somnis escolteu la cançó d’unes nenes saltant corda, desperteu-vos! o podeu acabar atravessats pels ganivets del seu guant.\nCompte amb adormir-se!!\nPublicat per Terrisseria de Caldes a 7:07\nTravolta, caganer amb brillantina\nL'actor John Travolta va assolir el cim de la seva carrera cinematogràfica interpretant a Danny Zuko a la comèdia musical Grease (1978). Va ser el trasllat al cinema del musical original de Jim Jacobs i Warren Casey on es narra la història d’amor entre dos estudiants de móns molt diferents ambientada en un institut nord-americà dels anys 50.\nTot un clàssic amb una banda sonora no menys exitosa que barreja el rock and roll, el boggie-wogie i el pop de l’època.\nPublicat per Terrisseria de Caldes a 6:59\nAdopta un amic\nTerrisseria de Caldes\nC/ Homs, 65, Caldes de Montbui 08140\ntel. de comandes: 640 103 820 93 865 05 45 e-mail: terrisseriadecaldes@gmail.com


Musicarts IX plena de simfonies el Castell d'Alaquàs\nPromociones Tarifas web Trabaja con nosotros Buscar... Musicarts IX plena de simfonies el Castell d'Alaquàs\nMartes, 16 Mayo 2017 15:43\tEscrito por Redacción\n0 Comentario/s\tMusicArts IX va arribar a Alaquàs el passat divendres 12 de maig amb el seu tradicional concert celebrat al Castell i en el que van participar 300 alumnes. L’Institut d’Educació Secundària Doctor Faustí Barberà del municipi i la Unió Musical d’Alaquàs van ser els organitzadors del projecte que el porten a terme des de fa ja 5 anys.\nAquest concert té el recolzament de l’Ajuntament d’Alaquàs i compta també amb la col·laboració dels col·legis González Gallarda, Bonavista i Ciutat de Cremona com a part activa de les actuacions. Cal destacar també la implicació dels professors i professores de música i directors de les corals i el treball de David Gómez Zambrano con a director totes les agrupacions i director de la Banda Juvenil de la Unió Musical d’Alaquàs, David Gómez Zambrano.\nEl concert va estar protagonitzat per tots els cors implicats i per la Banda Juvenil. A continuació, tots van rebrer una fotografia en record d’aquest dia. Durant l’acte es va realitzar també un homenatge a Paco Real, professor de música del col·legi González Gallarza per la seua trajectòria professional donat que a partir del curs vinent no estarà al centre escolar.\nAquest projecte es va consolidar i va adquirir el format actual el curs 2012-2013 i des d’aquesta data interactuen conjuntament els diferents tipus d’ensenyances musicals que hi ha a Alaquàs, creant una sèrie recursos humans i materials i fomentant lligams entre els centres participants. S’aposta per una bateria d'activitats relacionades especialment amb la interpretació musical, que desenvolupen capacitats i habilitats com ara la perseverança, la responsabilitat, l'autocrítica i l'autoestima, factors clau que influiran a formar bons ciutadans.\nL'objectiu principal és despertar, fomentar i desenvolupar en l'alumnat les competències bàsiques marcades en la LOMQE, especialment tots i cadascun dels aspectes relacionats amb la cultura musical i artística. Així com, la seva interrelació amb les altres matèries del currículum. Es important arribar a un aprenentatge significatiu i assertiu que els farà créixer millor com a persones i preparar-los per a ser ciutadans cívics i democràtics. Objectius proposats des de l'autoconfiança en l'èxit del mateix aprenentatge i recolzant-nos en estudis recents, què destaquen la importància de la música en la lluita contra el fracàs escolar.\nEl professorat treballa les obres escollides amb l’alumnat del seu centre utilitzant les TIC’S com a eina pel seu aprenentatge. El professors implicats en el present curs en aquest projecte són: Pau Asins Primo, Pepa Cervera Martínez i Julio Roig Vidal de l’IES Doctor Faustí Barberà; Vicent Català Borrás, Anna Hernandis Ferrando i Amparo Ribes Montoro dels CIEP Bonavista; Empar Salvador Gonga del CEIP Ciutat de Cremona, Paco Real López del CIEP González Gallarda i David Gómez Zambrano de la Banda Juvenil de la Unió Musical d’Alaquàs.\n« La Festa de la Primavera i el Joc Solidari omplin de color el Parc de la Sequieta d'Alaquàs\tAlaquàs celebra el mes de l'esport »


Desaprenent a viure...: Canvio les regles del joc!\nPublicat per Rachel a 20:40\nEl Mur de Xerea 31 de desembre de 2012, a les 21:28\nJo també provaré de jugar així. Si ho aconseguixes digués-m'ho.\nRachel 1 de gener de 2013, a les 15:22\nEspero que sí, ho vull aconseguir. Si, sí, sí. La primera que s'ho ha de creure sóc jo, no?\nI no ho dubtis, si ho acosegueixo us ho faré saber. Confio que tu també, eh!\nBon any per tu també! Per cert, molt benvingut al Desaprenent! :)\ncantireta 31 de desembre de 2012, a les 21:58\nI t'hi ajudaré, perquè jo també m'ho aplico. Me veus? Sóc al teu darrere.\nUna abraçada gran, gran...\nRachel 1 de gener de 2013, a les 15:23\nSí, em giro i te dono la mà. Somriem, i és quan més serem, més fàcil serà!\nM. Roser 31 de desembre de 2012, a les 23:13\nÉs molt bona idea això de canviar les cartes i fer-les a la teva mida per poder gaudir de la vida, encara que sigui difícil d'aconseguir...\nQue aquest 2013 que comença, ho faci amb bon peu!!!\nPetons de cap d'any.\nRachel 1 de gener de 2013, a les 15:25\nLa vida hauria de ser fàcil, l'hem de pensar fàcil, l'hem de fer fàcil però...sí, és difícil veure-ho fàcil, n'haurem d'aprendre, no?\nFeliç 2013 per tu també!\nSergi 1 de gener de 2013, a les 13:37\nAixò és un relat-propòsit, tota una declaració d'intencions. A veure si aconsegueixes fer-li trampes al 2013 i tenir sempre les cartes que vols.\nRachel 1 de gener de 2013, a les 15:28\nHo vaig escriure perquè així ho vull, tot i que no sé com aconseguir-ho, perquè el dia a dia és el que és, però en el fons penso que fer la declaració d'intencions és el primer pas per aconseguir-ho.\nA veure si entre tots l'enganyem al 2013...\nAlba 1 de gener de 2013, a les 15:14\nClar que sí Rachel! El més important a la vida és la intenció amb la que fem les coses... perquè em de "menjar-nos" les cartes que ens dóna l'atzar? No, no.... escollim les nostres pròpies i guanyem la partida d'una vegada per totes!\nPotser no ho aconseguirem a la primera, ni a la segona.... però mentre hi hagi la intenció i haurà la possiblitat!\nUna abraçada gegant bonica, i que tinguis un 2013 ple de moments feliços!\nRachel 1 de gener de 2013, a les 15:31\nAixò intento, projectar el que vull i començo amb les paraules, que són el que donen forma a la nostra realitat. A veure si aprenc a utilitzar-les, a fer màgia i a escriure la realitat que vull, sense angoixes i parides d'aquestes! hehehe!\nUn petonàs!!! i un 2013 ple de moments agradable per tu també!!!\nUn Món Paral·lel 1 de gener de 2013, a les 19:06\nA fer trampes i, a més t'acompanyo!!!\nQuè realment l'any canvi de debò, que no sigui un 2012+1, amb les regles de l'any passat més un, si no un 2013, un any nou.\nI si no, com tu dius, un bon "tragu"...\nPer cert, la lletra petita és tan petita que no la veig, jejeje\nQue tinguis un any ple de...TOT\nRachel 2 de gener de 2013, a les 11:56\nEn el joc mai faig trampes, però a les cartes de la vida...ara toca fer-els-hi la pirula!\nLa lletra petita és la meva part més pessimista, que sempre està allà contradient-se amb l'altre Rachel, doncs hi diu que és el que vull però que no sé com ho aconseguiré...\nJo també desitjo que aquest any t'acabid d'omplir.\nSílvia 1 de gener de 2013, a les 19:52\nCrec que la primera carta ja l'has tirada amb aquest relat ple d'intencions i propòsits. Segur que la partida serà molt interessant, jo també m'hi apunto, m'agrada el joc que proposes. Bona entrada d'any, bonica!!\nRachel 2 de gener de 2013, a les 12:00\nDonc´s sí, la partida ja ha començat! Intentaré pintar més cartes, inventar-les si cal , reinventar-les...per tal de gaudir! Espero que tu també ho facis!Bon any, guapa!\nJaume 2 de gener de 2013, a les 0:34\nJo també m'hi apunto, Rachel!\nGenial manera d'afrontar la partida! Un dia comentava a algú molt especial que si jugues a pòker no és necessari tenir les millors cartes, tan sols creure que les tens i fer que la resta de jugadors també ho creguin. D'aquesta manera la mà serà teva, independentment de quines cartes t'hagi donat el cabronet de l'atzar, que moltes vegades està despistat en altres temes i no acaba de ser del tot just. Però si tu decideixes agafar el control de la partida, ningú podrà guanyar-te. No en tinguis cap dubte.\nI, com diu la Sílvia, la primera carta ja l'has jugada tu amb aquesta declaració d'intencions. A partir d'aqui, la resta sempre es veu molt més a l'abast.\nUna abraçada forta… i un comodí perquè te'l guardis sota la màniga… que mai se sap! Però… shhh… no li diguis a ningú. ;P\nRachel 2 de gener de 2013, a les 12:04\nÉs molt interessant això que dius, i tens raó: creure en un mateix, en les pròpies possibilitats, creure's-ho de veritat! és la millor carta que hom pot jugar, (però de vegades costa trobar-la...)\naixí és que, per si de cas, accepto amb molt de gust el teu comodí. Gràcies! ;)\nNúria Talavera 2 de gener de 2013, a les 21:17\nostres i tant! pots tenir molt bones cartes i perdre la partida Rachel, i ja et contestaré el missatge i en parlem :)\nM'encanta aquest post, dius amb lletra petita que no saps com fer-ho però jo crec que ja has començat a fer-ho...\nRachel 3 de gener de 2013, a les 12:44\nPotser sí però.....hi ha tanta lletra petita que no escric!\njulia rubiera 2 de gener de 2013, a les 13:34\nRachel 2 de gener de 2013, a les 13:53\nuooooo! No soporto los camiones, pero reconozco que éste sí, es un buen regalo. Gracias!!! e igualmente!\nOlga Xirinacs 4 de gener de 2013, a les 13:05\nNo desitgis: ¡Fes-ho, ja! Perquè de bones intencions l'infern n'és empedrat, però els fets són els que ens queda.\nForça i salut, i aprèn més cada dia.\nRachel 6 de gener de 2013, a les 17:49\nVull fer però...............................................................................................................els punts suspensius també estan dins el meu cap!\nRicardo Miñana 4 de gener de 2013, a les 15:12\nBastantes trampas nos han hecho los banqueros y políticos\nRachel 6 de gener de 2013, a les 17:51\nPues deberemos aprender a hacer trampillas nostoros, no?\nRafel 9 de gener de 2013, a les 22:16\nJa pot tremolar el 2013, però, encara et queda algun as a la màniga, oi?\nRachel 10 de gener de 2013, a les 11:10\nEspero que sí, que els asos apareguin quan més falta em facin! i si no, hauré d'aprendre a fer-ne... ;)\nJosep 13 de gener de 2013, a les 19:32\nRachel 14 de gener de 2013, a les 11:09\nClaaar!Em faltava l'amen. Ara segur que ho aconseguiré!


Estiu càlid i amb pluges irregulars a gran part del país - Empordà\nEstiu càlid i amb pluges irregulars a gran part del país\nLa temperatura mitjana ha estat superior a l'habitual tret d'alguns punts del Pirineu i Prepirineu\nACN 12.09.2018 | 17:00\nEl Servei Meteorològic de Catalunya ha qualificat aquest estiu de càlid a la major part del país, només amb algunes excepcions al Pirineu i Prepirineu, on la temperatura mitjana ha resultat propera a la mitjana climàtica. Les anomalies han estat més marcades al litoral i prelitoral, on tots tres mesos han estat clarament càlids, però especialment a l'agost, quan s'han produït calorades que han afectat particularment aquests indrets. Els valors màxims s'han situat fins a tres graus per sobre els normals per l'època. D'altra banda, la distribució de les pluges aquest estiu ha estat irregular, amb àrees que han presentat superàvit i altres on l'estiu ha resultat sec o fins i tot molt sec.\nNomés en alguns sectors del Pirineu i Prepirineu, com a la Cerdanya, l'Alta Ribagorça, l'Alt Urgell, el Pallars Sobirà, el Solsonès o el Berguedà, l'estiu ha estat normal, amb valors de temperatura que no s'han allunyat gaire dels valors normals.\nLes anomalies més altes, amb temperatures que han assolit més de 2,5 graus per damunt les mitjanes, s'han situat a les comarques del litoral i prelitoral, especialment a l'Alt Empordà i a la mateixa ciutat de Barcelona (Barcelonès), però també a punts del Vallès Oriental, Baix Llobregat, Baix Camp i Baix Ebre. A 13 de les 69 estacions gestionades pel Servei Meteorològic amb més de 20 anys de dades ha estat el segon estiu més càlid, totes elles ubicades al litoral i prelitoral.\nA l'hora d'analitzar els observatoris amb més de 100 anys de dades, a l'Observatori de l'Ebre (amb registres des de 1905), l'estiu del 2018 ha estat el segon més càlid de tota la sèrie, per darrere del 2003, amb una temperatura mitjana de 27,2 °C. També a l'Observatori Fabra, amb registres des de 1914, ha estat el tercer estiu més càlid de la sèrie, amb una temperatura mitjana de 24,2 °C, igualant al valor de 2015 i darrere dels càlids 2003, 2009.\nPel que fa a les sèries històriques disponibles, que s'inicien l'any 1950, a Figueres – Cabanes (Alt Empordà), aquest estiu ha estat el segon més càlid d'almenys els darrers 69 anys.\nL'agost és el mes què més ha contribuït en aquest balanç final de l'estiu. Si bé en alguns punts del Pirineu i Prepirineu l'agost ha estat normal, el mes ha resultat càlid gairebé tot el país, en especial al litoral i prelitoral, on ha arribat a ser puntualment molt càlid.\nEl caràcter marcadament càlid d'aquest s'explica per la presència d'una falca anticiclònica amb arribada d'una massa d'aire càlid procedent del nord d'Àfrica els primers dies del mes, produint l'episodi de calor més destacat de tot l'estiu, en especial al litoral i prelitoral.\nMalgrat que a l'interior de Catalunya no va ser un episodi de calor excepcional, en alguns d'aquests sectors litorals va ser la calorada més destacada des de l'agost de 2003, amb una temperatura mínima que va fregar els 30 °C a la mateixa ciutat de Barcelona i àrees de l'Empordà, i amb una temperatura màxima al voltant dels 40 °C els dies 4 i 5, tant a l'interior com al litoral.\nPer la seva banda, les pluges han presentat una distribució ben contrastada, amb àrees plujoses i seques, a diferència dels darrers dos estius, quan gairebé tot el territori va tenir dèficit de precipitació. Les àrees que es poden qualificar de plujoses es concentren sobretot al quadrant nord-est, litoral Central, Prepirineu oriental i punts del Pirineu. En alguns d'aquests sectors ha estat l'estiu més plujós de les darreres dècades.\nA Ponent, prelitoral Sud, delta de l'Ebre, extrem nord del litoral i prelitoral central, litoral nord, i de forma més puntual punts de la Catalunya Central i Pirineu i Prepirineu, l'estació ha estat seca. I en alguns indrets de la Ribera d'Ebre, i de forma més local a la Conca de Barberà, Priorat o Pla d'Urgell l'estiu es pot qualificar de molt sec (quantitats recollides inferiors al 30% de la mitjana climàtica).\nEn dues de les 56 estacions amb més de 20 anys de dades, l'estiu ha estat el segon més sec, són les d'Ascó (Ribera d'Ebre) i Aitona (Segrià).\nEl Servei Meteorològic indica que la distribució irregular de dies de tempesta mostra la gran irregularitat pròpia de l'estació, amb uns mesos de juny, juliol i agost en què el pas de diverses pertorbacions va comportar nombrosos episodis tempestuosos, el més destacat el del 9 d'agost, amb 5.759 llamps núvol-terra, el nombre de llamps més elevat des del 14 de setembre de 2014.\nGairebé tot el país ha presentat una anomalia positiva, especialment el Pirineu, on s'ha arribat a més de deu dies de tempesta respecte de la mitjana corresponent, i el Prepirineu i Catalunya Central. La resta d'àrees presenten una anomalia més discreta, entorn dels més de tres dies de tempesta del que és habitual a la franja litoral nord i fins a 2 dies més a la resta. L'excepció es troba a la Ribera d'Ebre, on fins i tot hi ha valors negatius.


Aquest divendres el Consell de Ministres aprovarà la declaració de zona d’emergència de Llutxent | TV Digital Ontinyent\n15 gener 2021 - 23:52 h\nInici Comunitat Aquest divendres el Consell de Ministres aprovarà la declaració de zona...\nEl delegat del Govern a la Comunitat Valenciana, Juan Carlos Fulgencio, ha destacat “la ràpida resposta” de l’Executiu Central davant la catàstrofe originada per l’incendi de Llutxent. Fulgencio ha subratllat que “d’aquesta manera es posa de manifest que el Govern compleix amb els seus compromisos”.\nEl delegat ha recordat que el passat 14 d’agost, el Ministre de Foment, José Luis Ábalos, va anunciar en la visita a la zona afectada pel foc l’aprovació d’una declaració que permetera percebre ajudes als afectats pel sinistre.\nAvui, Ábalos ha avançat després de la reunió que ha mantingut amb els presidents de la Generalitat, Ximo Puig, i d’Aragó, Javier Lambán, que divendres que ve el Consell de Ministres donarà llum verda a la declaració de zona d’emergència perquè arriben les subvencions.\nFulgencio ha indicat que “davant les crítiques, la millor resposta són els fets i la contundent agilitat amb la qual actua aquest Govern”. Així mateix, el delegat ha reiterat “la seua solidaritat i la del Govern amb totes les persones” que van patir aquest “terrible sinistre” i amb els municipis afectats.\nA l’aprovació de zona d’emergència se suma també la realització d’obres d’emergència a través de la Direcció general de l’Aigua del Ministeri de Transició Ecològica per un total de 650.000 euros per a mitigar l’impacte ambiental.\nAquesta quantia serà destinada a mitigar els danys patits en el domini públic hidràulic dels diversos llits de la conca del rio Serpis. A més s’actuarà sobre un total de 10 barrancs pertanyents als termes de Gandia, Llutxent i Pinet.\nAmb aquestes iniciatives es recuperaran els llits afectats, es realitzaran plantacions d’espècies autòctones i es construiran aquells elements de control de l’erosió que resulten pertinents.\nArticle anteriorEl CAVA reprén la seua activitat esportiva\nArticle següentMig milió d’euros en posar a punt els col·legis per a l’inici de curs\nEl sector ecològic en la Comunitat continua creixent i aconsegueix ja...\nTV Digital Ontinyent - Data modificada: 12/02/2020 0